Lærerforberedelse

Du har hentet alt det materiale som vi har samlet sammen til dig, så du kan blive klædt på til at uddanne nye korttursstyrmænd i din klub.

Her sidder du med læreforberedelsen, som er det dokument du kan støtte dig til, for at komme nemmest muligt igennem forløbet og få uddannet nye korttursstyrmænd. Dette er også din vejledning i brug af materialet, her kan du se hvor i materialet du skal være særlig opmærksom, og rette til efter din klubs gældende reglementer og regler.

Hvad du har hentet, og hvad vi forestiller os du skal bruge det til:

Modulbaseret roskole

Med i pakken, har du også fået et bud på, hvordan du laver en modulbaseret roskole i otte trin. Som er en nem og enkel måde, at lave introduktionsforløb for nye roere på.

Materialer til udlevering på roskole

Vi har lavet 5 materialedokumenter, som skal udleveres til roerne, når de er på roskole:

* Kommandoer
* Vind og vejr
* Styreteknik
* Tovværk og knob
* Materiellet

Derudover anbefaler vi, at I bestiller Sejladsvejledningen fra [TrygFonden](https://trygfonden.grafisklogistik.dk/order.php?bg=NTg=) – Det er gratis materiale, som er relevant at benytte i uddannelse af nye korttursstyrmænd. Og det dækker bl.a. bøjer, kompasafmærkninger, skibslys og signaler. Emner som der står begrænset om, i det materiale du har fra os.

Kom direkte til bestillingssiden her: <https://trygfonden.grafisklogistik.dk/order.php?bg=NTg> og find sejladsvejledningen nederst på siden.

’Roerlogbogen’

I mappen finder du også et dokument som hedder: ”*Roerlogbog”* den kan I benytte til jeres nye kaniner. Ved at bruge den, har instruktørerne i klubben altid et overblik over, hvor langt den enkelte roer er i forløbet.

Elevhæftet

Så det bliver så nemt som muligt for jer i klubben at uddanne nye korttursstyrmænd, har vi lavet et elevhæfte til jer, som I kan bruge.

Her bliver der gennemgået alle de ting, som man skal kunne/vide for at blive korttursstyrmand.

I elevhæftet er der dog steder, hvor I som klub skal tilpasse efter jeres reglement og farvand.

Steder markeret med rød skrift er steder hvor I skal være ekstra opmærksomme, og justere efter behov (husk at skifte tekstfarve inden print, hvis I printer det). **Men der kan også være andre steder, hvor det kan være relevant at I tilpasser. Gå hæftet igennem**, det er med vilje vi har lavet det som et Word-dokument, så kan I nemt tilpasse det til jeres klub, reglement og farvand.

Det er vigtigt at elevhæftet og den undervisning som I laver, tager udgangspunkt i jeres eget reglement i klubben. Vores materialer skal ses som en minimumssammenfatning, hvor I selv skal indsætte resten.

Oplever I at der mangler noget væsentligt i materialet, så er det også vigtigt at I selv indsætter det.

PowerPoint til undervisning

Også i det PowerPoint du har hentet, er der slides som skal tilpasses efter jeres reglement og farvand. Og her er også slides, som i nogle klubber kan udelades helt.

I skal især kigge på slides nr.: 5, 9, 10, 12, 16, 17, 18, 23, 24, 36, 37, 38, 39.

Der vil også være noteret under det enkelte slide, om der er brug for individuel tilpasning.

To prøver

For at I kan afslutte hele forløbet med jeres nye roere, og sikre jer at de er klar til at få titlen som korttursstyrmand, har vi også lavet to tests – en teoretisk og en praktisk.

Dem har du naturligvis også fået med, og også her er der mulighed for at I kan tilpasse det til de krav I har i jeres klub, i forhold til hvad man skal kunne for at måtte kalde sig selv for korttursstyrmand.

I prøverne må I tilføje spørgsmål og punkter som passer ind i jeres reglement – her skal I altså også selv versionere.

Sidste led, afholdelsen af Korttursstyrmandskurset:

Kontakt eventuelt naboklubber, og hør om de har roere som også skal på korttursstyrmandskursus, så er her en oplagt mulighed for at samarbejde om at afholde kurset.

Inden kurset:

* Indlæg i klubblad/på Facebook eller lign + opslag i klubben
* Kursistmateriale tilpasses, kopieres og sættes i mapper
* Lærermateriale gennemgås
* PowerPoint gennemgås og tilpasses
* Projektor + pc lånes / findes frem
* Prøve kopieres

Lige inden kurset:

* Eventuel forplejning
* Åre findes frem
* Redningsvest(e) findes frem
* Lærred til projektor findes frem
* Tovstumper findes frem

Efter kurset:

* Materialet lægges på plads (ordentligt)
* Indlæg til klubbladet/hjemmeside

Kursistmateriale:

* Korttursstyrmandsmappen (elevhæftet)
* Kommandoer – A4-sider
* Materiellet – A4-sider
* Farvandsafmærkning – A4-planche
* Sejladsvejledningen

|  |  |
| --- | --- |
|  |  |
|  |  |